136 keer by Gauteng-polisie ingebreekArgieffoto (Foto: SAPD/Facebook) Faith Mazibuko, LUR vir gemeenskapsveiligheid, het Dinsdag erken dat 29 polisiekantore in Gauteng sowat 136 inbrake en rooftogte in die afgelope vyf jaar aangeteken het. Dít nadat Michael Shackleton, die DA se skadu-LUR vir gemeenskapsveiligheid, ŉ geskrewe vraag aan Mazibuko in die Gautengse provinsiale wetgewer gerig het. In bitter min van dié gevalle is die skuldiges suksesvol vervolg. Volgens Mazibuko is waardevolle items van meer as R1,6 miljoen sedert 2016 by dié polisiestasies gesteel. Die Evaton- en Vosloorus-polisiestasies is onder dié wat die meeste rooftogte en inbrake (16) aangeteken het, gevolg deur Pretoria Sentraal met 13 sake en Dobsonville met 10. Vanuit die 136 sake wat geopen is, is slegs 41 inhegtenisnemings gemaak met slegs vier verdagtes wat intussen skuldig bevind is. “Polisiestasies word deur gemeenskappe beskou as ŉ veilige hawe waar polisiebeamptes misdade ondersoek en slagoffers beskerm. Wanneer dié polisiekantore self die slagoffers van misdaad word, benadeel dit beamptes se vermoë om ander misdaadsake af te handel en die veiligheid van inwoners te verseker,” sê Shackleton. “Die lae skuldigbevindingskoers is onaanvaarbaar. Dit is duidelik dat die regstelsel Suid-Afrikaners gefaal het, of dat die polisie bloot versuim het om die sake behoorlik te ondersoek.” Volgens Shackleton is ŉ aantal misdaadsake reeds van die hofrol verwyder weens ŉ gebrek aan voldoende bewyse. In ŉ poging om misdaadsyfers te verminder het die plaaslike Midvaal-munisipaliteit in Gauteng ŉ misdaadvoorkomingstrategie in werking gestel. Nagenoeg 3 000 gemeenskapspatrollies werk saam met polisiebeamptes om die veiligheid van inwoners te verseker. Die DA het ŉ beroep op Mazibuko gedoen om onmiddellik maatreëls in te stel om die uitwerking van inbrake en rooftogte by polisiekantore te versag. “Die volle mag van die wet moet oortreders in die gesig staar sodat die veiligheid van Gautengers verseker word.”